P r e d k l a d a c i a   s p r á v a

Dňa 6. 11. 2003 uskutočnil krátku pracovnú návštevu v Slovenskej republike predseda vlády Írska Bertie Ahern. Návšteva bola súčasťou okružnej cesty predsedu vlády Írska po kandidátskych krajinách pred nástupom írskeho predsedníctva v EÚ v prvom polroku 2004. 

Išlo o prvú návštevu predsedu vlády Írska od vzniku samostatnej SR. V júni tohto roku navštívila SR prezidentka Írska Mary McAleeseová. 
	
	Program pracovnej návštevy pozostával z hlavných rokovaní s predsedom vlády SR Mikulášom Dzurindom a spoločnej tlačovej konferencie predsedov vlád.

Predsedu vlády Írska sprevádzali Michael Collins, druhý vedúci Úradu predsedu vlády Írska, Eoin O´Leary, poradca vedúceho Úradu predsedu vlády a za Ministerstvo zahraničných vecí Írska Bobby McDonagh, generálny riaditeľ Odboru EÚ a J. P. Kavanagh, zástupca generálneho riaditeľa pre politické záležitosti. 

Hlavnou témou spoločného rokovania predsedov vlád boli úlohy vyplývajúce z nadchádzajúceho írskeho predsedníctva, budúcnosť rozšírenej EÚ, aktuálna bezpečnostná politika, súčasná situácia na Balkáne, Irak, susedské vzťahy a možnosti prehĺbenia slovensko-írskej ekonomickej spolupráce.